A BIZOTTSÁG HATÁROZATA
(2010. február 5.)
az egyes tagállamok éves BSE-ellenőrzési programjaik felülvizsgálatára történő felhatalmazásáról szóló 2009/719/EK határozat módosításáról
(az értesítés a C(2010) 626. számú dokumentummal történt)
(EGT-vonatkozású szöveg)
(2010/66/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 6. cikke (1b) bekezdésére,
mivel:
(1)
A 999/2001/EK rendelet szabályokat állapít meg a fertőző szivacsos agyvelőbántalmak (TSE-k) megelőzésére, az ellenük való védekezésre és a felszámolásukra. Előírja, hogy valamennyi tagállamnak az említett rendelet III. mellékletében foglaltaknak megfelelően éves programot kell végrehajtania a TSE-k nyomon követésére. Az említett éves ellenőrzési programoknak legalább bizonyos, meghatározott életkorú szarvasmarha-alpopulációkra kell kiterjedniük.
(2)
Az említett rendelet előírja továbbá, hogy azok a tagállamok, amelyek bizonyítani tudják a területükön fennálló járványügyi helyzet javulását, bizonyos feltételek teljesítése esetén felülvizsgálhatják éves ellenőrzési programjaikat.
(3)
A 2009/719/EK bizottsági határozat (2) felhatalmazza a mellékletében felsorolt tagállamokat arra, hogy felülvizsgálják éves ellenőrzési programjaikat. Előírja továbbá, hogy e programokat legalább a bizonyos szarvasmarha-alpopulációkhoz tartozó, 48 hónapot betöltött állatok vonatkozásában kell alkalmazniuk.
(4)
2008. október 2-án Ciprus kérelmet nyújtott be a Bizottsághoz aziránt, hogy felülvizsgálhassa éves BSE-ellenőrzési programját.
(5)
Az Élelmiszerügyi és Állategészségügyi Hivatal 2009. június 29. és 2009. július 3. között vizsgálatot hajtott végre Cipruson, hogy ellenőrizze a 999/2001/EK rendelet III. mellékletének A.I.7. pontjában meghatározott járványügyi kritériumok betartását.
(6)
A fent említett vizsgálat során megerősítést nyert, hogy Ciprus megfelelően hajtja végre a 999/2001/EK rendeletben foglalt, a szarvasmarhafélék szivacsos agyvelőbántalma (BSE) elleni védintézkedésekre vonatkozó szabályokat. Ezenkívül a 6. cikk (1b) bekezdésének harmadik albekezdésében meghatározott minden követelményt és az említett rendelet III. mellékletének A.I.7. pontjában meghatározott minden járványügyi kritériumot ellenőriztek, és úgy találták, hogy Ciprus megfelel ezeknek.
(7)
Tekintettel az összes rendelkezésre álló információra, a Ciprus által az éves BSE-ellenőrzési program felülvizsgálatára benyújtott kérelem kedvező értékelést kapott. Ezért indokolt Ciprust felhatalmazni arra, hogy felülvizsgálja éves ellenőrzési programját, és a BSE-vizsgálatra vonatkozóan új, 48 hónapban meghatározott korhatárt állapítson meg.
(8)
A 2009/719/EGK határozat mellékletét a fentieknek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/719/EK határozat mellékletének helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2010. február 5-én.